O‘zbekiston Respublikasi Qishloq xo‘jaligi vazirligi huzurida “Agroservis operator” davlat unitar korxonasini tashkil etish to‘g‘risida

O‘zbekiston Respublikasi Prezidentining “Xalqaro tiklanish va taraqqiyot banki hamda Xalqaro taraqqiyot uyushmasi ishtirokida “O‘zbekiston Respublikasi qishloq xo‘jaligini modernizatsiya qilish” loyihasini amalga oshirish chora-tadbirlari to‘g‘risida” 2020-yil 11-avgustdagi PQ-4803-son qarori ijrosini ta’minlash, shuningdek, intensiv texnologiyalarga asoslangan bog‘ va tokzorlarni, shuningdek, qishloq xo‘jaligi oziq-ovqat mahsulotlarini qayta ishlash, tayyorlash va saqlash infratuzilmasini aholi va tadbirkorlik subyektlariga “tayyor holda topshirishning” zamonaviy mexanizmlarini joriy etish orqali aholi bandligini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Qishloq xo‘jaligi vazirligi, Investitsiyalar va tashqi savdo vazirligi hamda Moliya vazirligining Qishloq xo‘jaligi vazirligi huzurida “Agroservis operator” davlat unitar korxonasini (keyingi o‘rinlarda — “Agroservis operator” DUK) tashkil etish to‘g‘risidagi taklifiga rozilik berilsin.
 2. Quyidagilar “Agroservis operator” DUKning asosiy vazifalari etib belgilansin:
 bog‘dorchilik va uzumchilik xo‘jaliklarini, qishloq xo‘jaligi oziq-ovqat mahsulotlarini qayta ishlash, tayyorlash va saqlash infratuzilmasini barqaror rivojlantirishni ta’minlashga qaratilgan maqsadli kompleks dasturlarni amalga oshirish;
 bog‘dorchilik va uzumchilik xo‘jaligida ilmiy yutuqlar, ilg‘or ilmiy ishlanmalar va intensiv agrotexnologiyalarni keng joriy etishga qaratilgan takliflarni ishlab chiqish;
 raqobatbardosh qishloq xo‘jaligi mahsulotlarini yetishtirish, qayta ishlash, tayyorlash va saqlash, shuningdek, mamlakatning eksport salohiyatini oshirish maqsadida investitsiyalarni, shu jumladan, xorijiy investitsiyalarni jalb etishga ko‘maklashish;
 intensiv va resurstejamkor texnologiyalarga asoslangan bog‘ va tokzorlar plantatsiyalarini, qishloq xo‘jaligi oziq-ovqat mahsulotlarini qayta ishlash, tayyorlash va saqlash infratuzilmasini barpo etishga ilg‘or tajribaga ega salohiyatli va moliyaviy barqaror pudratchi tashkilotlarni belgilangan tartibda jalb etish;
 Jahon banki tomonidan belgilangan tartib asosida bog‘ va tokzorlar plantatsiyalarini bosqichma-bosqich barpo etish hamda ularni tayyor holda aholi va tadbirkorlik subyektlariga uzoq muddatga, bo‘lib to‘lash sharti bilan realizatsiya qilish;
 bog‘dorchilik va uzumchilik xo‘jaliklari faoliyatini hamda qishloq xo‘jaligi oziq-ovqat mahsulotlarini qayta ishlash, tayyorlash va saqlash infratuzilmasini tashkil etishda aholi va tadbirkorlik subyektlariga shartnoma asosida agrotexnik hamda boshqa xizmatlar ko‘rsatish.
 3. Belgilansinki:
 O‘zbekiston Respublikasi Qishloq xo‘jaligi vazirligi “Agroservis operator” DUKning muassisi hisoblanadi;
 “Agroservis operator” DUKning faoliyati Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi tomonidan muvofiqlashtiriladi.
 4. O‘zbekiston Respublikasi Qishloq xo‘jaligi vazirligi huzuridagi “Agroservis operator” davlat unitar korxonasining tuzilmasi 1-ilovaga muvofiq tasdiqlansin.
 5. O‘zbekiston Respublikasi Qishloq xo‘jaligi vazirligi bir oy muddatda:
 “Agroservis operator” DUKning ustavini tasdiqlasin hamda belgilangan tartibda davlat ro‘yxatidan o‘tkazilishini ta’minlasin;
 “Agroservis operator” DUKning moddiy-texnik bazasini yaratish, shu jumladan, uni joylashtirish hamda yuqori malakali kadrlar bilan jamlash choralarini ko‘rsin.
 6. Quyidagilar “Agroservis operator” DUK faoliyatini moliyalashtirish manbalari etib belgilansin:
 O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi mablag‘lari;
 xo‘jalik faoliyatidan va shartnomalar asosida xizmatlar ko‘rsatishdan tushadigan tushumlar; 
 bog‘ va tokzorlarni aholi va tadbirkorlik subyektlariga realizatsiya qilishdan tushgan mablag‘lar;
 qonun hujjatlarida taqiqlanmagan boshqa manbalar. 
 Belgilansinki, “Agroservis operator” DUK tomonidan barpo etilgan bog‘ va tokzorlarni aholi va tadbirkorlik subyektlariga realizatsiya qilishdan tushgan mablag‘lar yangi bog‘lar va tokzorlar maydonini kengaytirish va agrotexnik tadbirlarni o‘tkazish, shuningdek, bog‘dorchilik va uzumchilik xo‘jaliklari salohiyatini oshirishga qaratilgan tadbirlar uchun yo‘naltiriladi.
 7. Qoraqalpog‘iston Respublikasi Vazirlar Kengashi va viloyatlar hokimliklari “Agroservis operator” DUK tomonidan yangi bog‘ va tokzorlar barpo etishga qishloq xo‘jaligida foydalanilmayotgan ochiq yer maydonlari, zaxirada turgan hosildorligi past bo‘lgan paxta va g‘alladan qisqargan maydonlar, yaroqsiz hamda iqtisodiy jihatdan samarasiz deb topilgan bog‘ va tokzorlar joylashgan yer maydonlari ajratilishini ta’minlasin.
 8. Vazirlar Mahkamasining “Farg‘ona viloyatida intensiv texnologiyalarga asoslangan bog‘ va tokzorlar barpo etish loyihasini amalga oshirishga doir chora-tadbirlar to‘g‘risida” 2019-yil 25-noyabrdagi 950-son qarorining 1-bandiga 2-ilovaga muvofiq o‘zgartirish va qo‘shimcha kiritilsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev hamda O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.
 1. Ikkinchi xatboshiga “Farg‘ona viloyatining O‘zbekiston, Oltiariq, Quva” so‘zlaridan keyin “Qo‘shtepa” so‘zi qo‘shilsin;
 2. To‘rtinchi xatboshi quyidagi tahrirda bayon qilinsin:
 “aksiyadorlik jamiyati ustav kapitalini Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligiga — 13 foiz, Farg‘ona viloyati hokimligiga — 2 foiz, mahalliy va xorijiy investorlarga — 85 foiz miqdorida taqsimlash to‘g‘risidagi takliflari ma’qullansin”.